Klag gelê oor video waarin man Ramaphosa die k-woord noem’n Skermskoot van die gewraakte video waarin Kessie Nair teen pres. Cyril Ramaphosa uitvaar. ŉ Video waarin ŉ oudgevangene pres. Cyril Ramaphosa die k-woord noem, het ŉ gewese metroraadslid so omgekrap dat hy ŉ klag van naamskending by die polisie ingedien het. “Dit het my ontstel omdat dit so rassisties van aard is,” vertel Brandon Pillay, tot onlangs ŉ ANC-raadslid in eThekwini se metroraad. “Sulke rassistiese uitlatings het geen plek in die nuwe Suid-Afrika nie.” Hy sê Kessie Nair het Dinsdag ŉ inskrywing op Facebook gemaak waarin hy die president die K-woord noem. Daarna het hy die gewraakte video met dieselfde strekking in die sosiale media gedeel, vertel Pillay, wat in Chatsworth by Durban woon. “Almal het kommentaar op Facebook gelewer,” sê Pillay, “maar niemand het iets daaraan gedoen nie. Ek het toe besluit om iets aan die saak te doen en ŉ klag in te dien by die polisie. Hulle het my ŉ saaknommer gegee en belowe om die saak te ondersoek.” Hy sê die vorige gevalle waar mense suksesvol vervolg is vir rassistiese uitlatings in die sosiale media het hom aangespoor om Nair te verkla. Gevra of hy enige verbintenis met Nair het, sê Pillay hy volg die oudgevangene se inskrywings op Facebook geruime tyd. “Hy het byvoorbeeld al geskryf oor die een of ander oorlog wat in Suid-Afrika se onderwêreld van bendelede gaan uitbreek.” In die video sê Nair onder meer as stigter van die National Association towards Crime, Violence and Abuse “doen ek hiermee ŉ beroep vir daai (k-woord)-staatspresident mnr. Cyril Ramaphosa, ja, ek bedoel, daai (k-woord)-staatspresident Cyril Ramaphosa om aangekla te word omdat hy dié nasie bedrieg, omdat hy die nasie verdruk en hoogverraad pleeg … omdat hy misluk het en die bron is van alle misdaad, geweld, swak gesondheidsorg, armoede wat bestaan in hierdie sogenaamde ware demokrasie”. Kessie Nair se Facebook-profielfoto. Foto: Facebook Die video is tot dusver 3 500 keer gekyk en amper 100 keer gedeel, maar teen Woensdagmiddag nog nie verwyder nie. Brig. Jay Naicker, KwaZulu-Natalse polisiewoordvoerder, sê hulle is bewus van die video. “Ons beskou die aantygings in ŉ baie ernstige lig en speurders in die kantoor van die waarnemende provinsiale polisiekommissaris ondersoek die saak.” Gebruikers wat kommentaar onderaan die video op Nair se Facebook-profiel gelewer het, verskil oor of sulke uitlatings toegelaat behoort te word. Warren Nadioo wil weet: “Wat is spraakvryheid as ŉ mens nie jou diepste gevoelens en menings mag uitspreek nie? Ek sê nie ek stem met hom saam nie, maar ek dink hy het ŉ mening gelug en ons moet dit almal toegelaat word. So nie word ons om die bos gelei om te dink ons het vryheid.” Kamiel Hurriepersad verskil van Naidoo en sê: “Ja, ons het spraakvryheid, maar ons moet mekaar respekteer (en nie name noem nie). Lug jou menings en diepste gedagtes, maar op ŉ menslike en waardige manier.” Hy noem Nair dan “ŉ dwaas en ŉ blerrie skynheilige”. Waarop Trisha Kissonduth reageer: “Wag, ek’s verward. Hier is ŉ ou wat sê ons moet mekaar respekteer en mekaar nie name noem nie, maar in dieselfde paragraaf noem hy [Nair] ŉ blerrie dwaas en ŉ skynheilige…” Vroeër vanjaar het Vicki Momberg geskiedenis gemaak as die eerste persoon in Suid-Afrika wat tronk toe gestuur is vir rassisme. Dit het gekom nadat sy ook op video vasgevang is waar sy ŉ polisiebeampte die k-woord toesnou. Sy is tot drie jaar tronkstraf gevonnis, waarvan een jaar opgeskort is. In Junie verlede jaar het die gelykheidshof ook beslis dat Momberg R100 000 skadevergoeding aan die konstabel moet betaal.